BARDEJOV. V záverečnom 15. kole jesennej časti 3. futbalovej ligy v skupine Východ ŠK Milénium 2000 Bardejovská Nová Ves nečakane hladko prehrala s Lipanmi 0:2.
Domáci po vysokej prehre spred týždňa v Haniske ani pri nedeľňajšej rozlúčke s divákmi na domácej tráve nedokázali vzdorovať kompaktnému protivníkovi.
Kopol to zle
Domáci začali v solídnom tempe i nasadení, no prišlo k momentu v prvom polčase, ktorý bol asi zlomový. Jančošek nepremenil pokutový kop a od tejto chvíle to s výkonom domácich išlo dolu vodou.
Dokonca sa už aktéri zbierali na prestávku, keď po rohovom kope Angelovič poslal domácich do kolien.
Kormidelník ŠK Milénium Jozef Žofaj bol zjavne sklamaný.
"Ešte sme sa nespamätali z prehry v Haniske, nálada v mužstve nebola dobrá. Začali sme dobre, no penalta bola asi rozhodujúca. Jančošek to zle kopol. Hráči na ihrisku sa rozhodli pre neho, no nebol úspešný už pri predchádzajúcej realizácii. Keď rozhodca už odpočítaval koniec polčasu, po rohovom kope Angelovič rozvlnil domácu sieť a poslal ich do kolien."
Tón udávali Lipany
Po prestávke už bol zápas v réžii Lipian a Žofaj nenašiel spôsob na prebudenie svojho tímu, keď hostia ľahko dali druhý gól z kopačky Drobňáka.
"Hrali sme to, na čo máme, bez vylúčeného Pribitného i so zraneným Knapom. Takto sa naša útočná sila otupila proti kvalitnému súperovi. Treba priznať, že niektorí naši hráči nespĺňajú kvalitu tejto súťaže."
Spokojnejší kormidelník Lipian Emil Jacko pochválil svojich za koncentrovaný výkon. "Bola to pekná satisfakcia za celú jesennú časť. My sme u súperov hrali vyrovnané duely, no nepremieňali sme šance. Dnes sme prvýkrát dali dva góly v jednom zápase."
Jacko ocenil kvalitnú hru v defenzíve, aj v strede ihriska, výkon domácich nespoznával.
"Jednoznačne sa ukázala robota všetkých na ihrisku. Aj keď súper bol na začiatku nebezpečný, neviem ako by to vyzeralo, keby premenil pokutový kop. Taktická disciplína, plnenie si povinností do bodky, to bol základ našej prevahy. Niekedy za priaznivého výsledku to nezvládame. Na domácich mi strašne chýbala bojovnosť, ako som ich poznal, aj za nepriaznivého stavu. My sme po hernej stránke dominovali vo všetkých činnostiach."